**REPUBLIKA HRVATSKA**

**PRIMORSKO GORANSKA ŽUPANIJA**

**GRAD KRK**

**Trg bana Josipa Jelačića 2**

**51500 KRK**

**Šifra grada: 215**

**IBAN: HR5824020061821500001**

**Matični broj: 02543095**

**OIB: 12405095116**

**Razina: 22**

**RKP: 30777**

**Šifra djelatnosti: 8411**

**Razdoblje: 01.01. – 30.06.2023.**

Krk, 10. srpanj 2023.

**BILJEŠKE UZ FINANCIJSKE IZVJEŠTAJE**

**PRORAČUNA GRADA KRKA ZA RAZDOBLJE**

**OD 01.01.2023. – 30.06.2023.**

 Financijski izvještaj za razdoblje 01.01.-30.06.2023. godine, razina 22, sastavljen je temeljem Pravilnika o financijskom izvještavanju u proračunskom računovodstvu (Narodne novine 37/22), Pravilnika o proračunskom računovodstvu i računskom planu (Narodne novine 124/14, 115/15, 87/16, 3/18, 126/19 i 108/20), te Okružnice Ministarstva financija o sastavljanju i predaji financijskih izvještaja proračuna, proračunskih i izvanproračunskih korisnika državnog proračuna te proračunskih i izvanproračunskih korisnika proračuna jedinica lokalne i područne (regionalne) samouprave za razdoblje od 1. siječnja do 30. lipnja 2023. godine, od 4. srpnja 2023. godine (KLASA: 400-02/23-01/27, URBROJ: 513-05-03-23-2).

**Razina 22 izvještaja znači da pored rashoda Jedinstvenog upravnog odjela izvještaj sadrži samo rashode za proračunske korisnike – ustanove koji su financirani iz proračuna Grada Krka, odnosno umanjen je za prihode iz nenadležnih proračuna, vlastite i namjenske prihode i rashode koji se iz ovih prihoda financiraju.**

Sastoji se od obrazaca PR-RAS i OBVEZE koji se predaju Ministarstvu financija putem aplikacije Financijsko izvještavanje u sustavu proračuna i Registar proračunskih i izvanproračunskih korisnika (RKPFI), te bilješki koje se objavljuju na internetskim stranicama Grada Krka [www.grad-krk.hr](http://www.grad-krk.hr).

 Proračun Grada Krka za 2023. godinu usvojen je na sjednici Gradskog vijeća Grada Krka od 14. prosinca 2022. godine, u iznosu od 22.259.510,00 eura prihoda i primitaka, 2.254.780,00 eura viška prihoda iz prethodne godine te 24.514.290,00 eura rashoda i izdataka. Na sjednici Gradskog vijeća od 27. lipnja 2023. usvojene su I. Izmjene i dopune Proračuna Grada Krka u iznosu od 24.457.725,31 eur prihoda i primitaka, 2.257.774,69 eur konsolidiranog prenesenog viška iz 2022. godine te 26.715.500,00 eur rashoda i izdataka.

Proračun sadrži i planirane prihode i rashode iz nenadležnih proračuna (otočkih općina) za financiranje ustanove temeljem sporazuma o sufinanciranju.

**OBRAZAC PR-RAS - PRIHODI I RASHODI**

Bilješka 1 (Šifre 6, 7, 8)

U razdoblju od 01.01. do 30.06.2023. godine ostvareno je 8.224.685,20 eura prihoda poslovanja, što je u odnosu na prethodnu godinu ostvarenje od 186,5%. Od prodaje nefinancijske imovine ostvareno je 42.412,11 eura što je smanjenje od 49,4% u odnosu na prethodnu godinu. Od financijske imovine i zaduživanja nije ostvareno primitaka, kao ni u istom razdoblju prethodne godine.

Povećanja su evidentirana na stavkama prihoda od poreza na dohodak, pomoći iz inozemstva i od subjekata unutar općeg proračuna, prihoda od upravnih i administrativnih pristojbi i pristojbi po posebnim propisima i prihoda od kazni i upravnih mjera.

****

Bilješka 2 (Šifra 61)

 Porezni prihodi ostvareni su u iznosu od 2.714.162,90 eur, što je 7,3% više od ostvarenja prethodne godine.

 Prihodi od poreza na dohodak ostvareni su u iznosu od 1.949.282,91 eur i veći su za 33,8% od prihoda ostvarenih prethodne godine. Više je ostvareno od poreza na dohodak od nesamostalnog rada (41,8%), poreza na dohodak od samostalnih djelatnosti (43,3%) poreza na dohodak od imovine i imovinskih prava (15,3%), poreza na dohodak od kapitala (98,8%), te od poreza na dohodak po godišnjoj prijavi (25,8%). 99,7% manje su ostvareni prihodi od poreza na dohodak utvrđeni u postupku nadzora za prethodne godine.

 Prihodi od poreza na imovinu ostvareni su u iznosu od 762.520,38 eur i smanjeni su za 28,1%. Porez na kuće za odmor ostvaren je u iznosu od 221.605,16 eur (smanjenje od 39%). Razlog smanjenju su zaduženja napravljena tijekom lipnja čije dospijeće nije u obračunskom razdoblju do 30.06.2023.

 Porez na promet nekretnina ostvaren je u iznosu od 540.915,22 eur, što je 77,6% ostvarenja istog razdoblja prethodne godine (2022. godina bila je iznimna po ostvarenim kupoprodajama nekretnina na području Grada). Porez na potrošnju alkoholnih i bezalkoholnih pića ostvaren je u iznosu od 1.991,37 eur i bilježi smanjenje od 74,2% u odnosu na isto razdoblje prethodne godine (navedeni porez ukinut je krajem 2020. godine, radi se o dugovima iz ranijih razdoblja ili o postupcima u kojoj se primjenjuje Odluka iz ranijih godina).

Bilješka 3 (Šifra 63)

Prihodi od pomoći ostvareni su u iznosu od 3.755.463,47 eur što je 822,5% ostvarenja prihoda u istom razdoblju prethodne godine. Sastoje se od pomoći izravnanja za decentralizirane funkcije, kapitalnih pomoći iz drugih proračuna te od tekućih pomoći institucija i tijela EU.

**Pomoći temeljem prijenosa EU sredstava:**

* 3.003.748,30 eur od Ministarstva mora, prometa i infrastrukture za Projekt izgradnje širokopojasne mreže sljedeće generacije na otoku Krku.

**Kapitalne pomoći otočkih općina:**

* 196.493,48 eur od Općine Omišalj za Projekt izgradnje širokopojasne mreže sljedeće generacije na otoku Krku,
* 119.770,19 eur od Općine Dobrinj za Projekt izgradnje širokopojasne mreže sljedeće generacije na otoku Krku,
* 163.125,66 eur od Općine Malinska-Dubašnica za Projekt izgradnje širokopojasne mreže sljedeće generacije na otoku Krku,
* 20.384,93 eur od Općine Punat za Projekt izgradnje širokopojasne mreže sljedeće generacije na otoku Krku,
* 35.454,06 eur od Općine Vrbnik za Projekt izgradnje širokopojasne mreže sljedeće generacije na otoku Krku.

**Tekuće pomoći otočkih općina:**

* 3.388,02 eur od otočkih općina za istraživanje i pripremu za izdavanje knjige o prapovijesti otoka Krka

**Tekuće pomoći od institucija i tijela EU:**

* 45.373,14 eur za provođenje projekta CLIMABOROUGH HORIZON.

**Pomoći izravnanja za decentralizirane funkcije:**

* 167.725,69 eur od Ministarstva financija za decentralizirane funkcije vatrogastva od poreza na dohodak.

Bilješka 4 (Šifra 64)

Prihodi od imovine ostvareni su u iznosu od 422.398,14 eur što je 94,4% od ostvarenog u istom obračunskom razdoblju 2022. godine.

Prihodi od zateznih kamata ostvareni su u iznosu od 55,76 eur, što predstavlja smanjenje od 50% u odnosu na prethodnu godinu.

Naknade za koncesije ostvarene su u iznosu od 121.618,37 eur, što je 124% od ostvarenja prethodne godine. U ovom izvještajnom razdoblju evidentirano je više uplata za koncesijsko odobrenje te za koncesije na pomorskom dobru.

Prihodi od zakupa i iznajmljivanja imovine (poslovni prostori, javne površine, poljoprivredno zemljište, najam stana...) ostvareni su u iznosu od 285.079,31 eur, odnosno smanjeni su za 16%. U izvještajnom razdoblju 2022. godini primljena je uplata HT-a za pravo služnosti za optičku mrežu.

Naknada za korištenje nefinancijske imovine (kablovska televizija i spomenička renta) ostvarena je u iznosu od 15.623,98 eur.

Bilješka 5 (Šifra 65)

Prihodi od upravnih i administrativnih pristojbi, pristojbi po posebnim propisima i naknada ostvareni su u iznosu od 1.262.290,24 eur, što je 38,7% više od ostvarenja prethodne godine.

 Upravne i administrativne pristojbe (Šifra 651) bilježe povećanje od 15,9% i ostvarene su u iznosu od 70.250,85 eura. Unutar ove skupine prihoda, na stavci gradskih pristojbi i naknada (Šifra 6512) ostvareno je 4.440,06 eur, što predstavlja 248,8% ostvarenja istog razdoblja prethodne godine. Kajem 2022. godine izdane su fakture za naknadu za grobna mjesta što je rezultiralo većem priljevu sredstava u izvještajnom razdoblju ove godine. Uprihodovane su naknade za troškove ovršnih postupaka.

 Ostale upravne pristojbe i naknade (državni biljezi) ostvarene su u iznosu od 6.943,56 eur (smanjenje od 10,3%) dok su ostale pristojbe i naknade (turistička pristojba, naknada za zadržavanje nezakonito izgrađenih zgrada, naknada za promjenu namjene poljoprivrednog zemljišta, te ostale naknade) naplaćene u iznosu od 58.867,23 eur (15,3% više od ostvarenja prethodne godine). Bilježena su veća ostvarenja prihoda od turističke pristojbe i prihoda od naknade za promjenu namjene poljoprivrednog zemljišta.

Prihodi po posebnim propisima (Šifra 652) ostvareni su u iznosu od 84.900,03 eur, odnosno povećani su za 27,5%. Odnose se na prihode za vodni doprinos koji su ostvareni u iznosu od 1.424,72 eur te na ostale nespomenute prihode u iznosu od 83.475,31 eur (povećanje od 27,3%).

Prihodi od komunalne naknade i komunalnog doprinosa (Šifra 653) ostvareni su u iznosu od 1.107.139,36 eur, što je povećanje od 41,4% u odnosu na ostvarenje prethodne godine. Prihodi od komunalnog doprinosa veći su za 100,3% (veći broj izdanih građevinskih dozvola), dok su prihodi za komunalnu naknadu veći za 5,6% od ostvarenja prethodne godine.

Bilješka 6 (Šifre 663 i 681)

Prihodi od tekućih donacija pravnih i fizičkih osoba izvan općeg proračuna ostvareni su u iznosu od 48.272,58 eur, što je 5% manje od ostvarenja prethodne godine. Prihodi se odnose na sredstva Vatrogasne zajednice otoka Krka za potrebe poslovanja JVP Krk.

Prihodi od kazni i upravnih mjera ostvareni su u iznosu od 22.097,82 eur i bilježe povećanje od 53,1% u odnosu na isto razdoblje prethodne godine. U ovu skupinu prihoda ubrajaju se kazne prometnog (prometni prekršaji) i komunalnog redarstva Grada Krka.

Bilješka 7 (Šifra 7)

Prihodi od prodaje nefinancijske imovine ostvareni su u iznosu od 42.412,11 eur, što je 50,6% od ostvarenja istog razdoblja prethodne godine. Odnosi se na prihode od prodaje građevinskog zemljišta u iznosu od 39.257,51 eur (smanjenje od 51,6%), prihode od prodaje stanova sa stanarskim pravom u iznosu od 1.092,60 eur (smanjenje od 45,1%) te na prihode od prodaje uredske opreme u iznosu od 2.062,00 eur. Tijekom prvog polugodišta 2023. godine pojedini stanovi otkupljeni su u cijelosti, prodano je manje građevinskih zemljišta u odnosu na isto razdoblje prethodne godine te su zamijenjena dva stara fotokopirna uređaja s novima (staro za novo).

Bilješka 8 (Šifra 3)

Ostvareni rashodi poslovanja iznose 2.994.753,51 eur i veći su od rashoda poslovanja prethodne godine za 20,60%. Sadrže 918.049,25 eur rashoda za proračunske korisnike u dijelu koji financira proračun Grada Krka za ustanove u vlasništvu grada:

* za Gradsku Knjižnicu 37.412,78 eur
* za Centar za kulturu 107.003,56 eur
* za Dječji vrtić - za objekte u Krku i Vrhu 507.755,00 eur
* Za JVP - iz proračuna Grada Krka i PVZ 76.751,04 eur

 - od por. na doh.i za dec.funk. vatr. 189.126,87 eur

Ovi su rashodi u odnosu na prethodnu godinu povećani za 13%.

Bilješka 9 (Šifra 31)

Plaće za zaposlene sadrže 6 mjesečnih plaća i to od plaće za siječanj do plaće za lipanj 2023. godine. Plaća za lipanj isplaćena je u srpnju 2023. godine, te je povećala obveze. U odnosu na 2022. godinu rashodi za zaposlene u upravi povećani su za 7,3%. Broj djelatnika u upravi povećan je za tri osobe (zaposlena su dva namještenika te je zaposlena osoba na određeno vrijeme do povratka službenice s rodiljnog). Od plaće za veljaču ove godine primjenjuje se nova osnovica za obračun plaća (povećanje od 5,8%).

Bilješka 10 (Šifra 32)

Materijalni rashodi ostvareni su u iznosu od 1.274.104,29 eur, odnosno povećani su za 34,3% u odnosu na isto razdoblje prošle godine.

Značajnija odstupanja bilježe slijedeće stavke:

* ***Naknade za prijevoz na posao i s posla*** - utrošeno je 5.267,09 eur odnosno 40,0% više od rashoda prethodne godine. Obračun putnih troškova vrši se prema danima prisutnosti na poslu, a temeljem udaljenosti od mjesta stanovanja (u kilometrima). U svibnju 2022. godine povećane su naknade sa 1,00 kn (0,13 eur) na 1,35 kn (0,18 eur). U 2023. godini zaposlena su dva nova djelatnika sa prebivalištem van mjesta rada.
* ***Službena putovanja*** – utrošeno je 6.826,42 eur ili 498,9% više u odnosu na isto razdoblje prethodne godine. Ostvareno je više službenih putovanja djelatnika uprave.
* ***Stručno usavršavanje zaposlenika*** – utrošeno je 813.08 eur ili 15,6% manje u odnosu na isto razdoblje prethodne godine
* ***Uredski materijal i ostali materijalni rashodi –*** utrošeno je 15.209,12 eur odnosno 41,6% više u odnosu na prethodnu godinu. Nabavljene su potrepštine za potrebe redovnog poslovanja.
* ***Energija*** *–* ostvareno je u iznosu od 102.676,32 eur tj. 65,0% više od istog razdoblja prethodne godine. U ovoj godini zaprimljena je i plaćena faktura za električnu energiju za prosinac prošle godine.
* ***Sitni inventar i auto gume*** -utrošeno je 956,04 eur ili 25,6% više u odnosu na isto razdoblje prethodne godine.
* ***Službena, radna i zaštitna odjeća i obuća –*** utrošeno je 1.154,79 eur ili 328,6% više u odnosu na isto razdoblje prethodne godine. Do povećanja dolazi zbog kupnje nove službene, radne i zaštitne odjeće i obuće za potrebe komunalnih i prometnih redara.
* ***Usluge telefona, pošte i prijevoza*** - utrošeno je 37.599,37 eur ili 12,3% više u odnosu na isto razdoblje prethodne godine.
* ***Usluge tekućeg i investicijskog održavanja –*** utrošene su u iznosu od 633.982,85 eur (41,6% više od istog razdoblja prethodne godine). Uređena je prostorija ekonomata gradske uprave, završeni su radovi na pročelju i krovu zgrade na adresi Trg Sv. Kvirina 1, obavljeni su razni radovi na održavanju nerazvrstanih cesta, završeni su radovi na uređenju partera pored zapadnih gradskih bedema, nabavljena je panel ograda sa stupovima na sportskom centru Josip Pepi Uravić, nabavljena je i postavljena prometna signalizacija te je došlo do povećanja cijena usluga redovitih mjesečnih usluga održavanja.
* ***Usluge promidžbe i informiranja*** – utrošeno je 31.248,53 eur, odnosno 51,6% više od razdoblja prethodne godine. Ostvareni su troškovi za promidžbu projekta širokopojasne mreže otoka Krka.
* ***Zakupnine i najamnine*** - ostvarene su u iznosu od 16.223,33 eur, odnosno 76,1% više od ostvarenja prethodne godine. Grad je početkom godine potpisao ugovor o najmu poslovnog prostora na adresi Ribarska 6A u Krku, u svrhu prenamjene istog u interpretacijski centar gradske antičke baštine (Triton), na temelju čega su isplaćene najamnine za prvi i drugi kvartal ove godine.
* ***Zdravstvene i veterinarske usluge*** – ostvarene su u iznosu od 8.503,64 eur odnosno 37,0% manje u odnosu na prethodno razdoblje. Ostvareni troškovi su manji u odnosu na prethodno razdoblje budući da su u prethodnom razdoblju obavljeni zdravstveni pregledi djelatnika.
* ***Intelektualne i osobne usluge*** – ostvareno je 148.806,97 eur tj. 34,5% više od ostvarenja prethodne godine. Radi se o rashodima za projekt izgradnje širokopojasne mreže sljedeće generacije otoka Krka, rashodima za završetak projekta katalogiziranja poljoprivrednog zemljišta na području Kimpi i Kaštel, odvjetničke usluge te intelektualne usluge za potrebe gradske uprave i komunalnog odsjeka.
* ***Ostale usluge*** - ostvarene su u iznosu od 147.915,10 eur (27,5% više od ostvarenja prethodne godine). Radi se u najvećoj mjeri o uslugama čišćenja i pranja (javnih površina) u komunalnom sustavu. U 2023. bilježe se rashodi za projekt širokopojasne mreže otoka Krka, projekt AIDA Hrvatska, uvećani su rashodi za energetske preglede i certifikate za energetsku obnovu zgrada u javnom sektoru.
* ***Premije osiguranja*** – ostvarene su u iznosu od 7.331,38 eur (12,7% više od ostvarenja prethodne godine). Radi se o povećanju cijene usluga premija obveznog osiguranja službenih motornih vozila, osiguranja od nezgode, osiguranja od opće odgovornosti te osiguranja od požara i elementarnih šteta.
* ***Reprezentacija*** – ostvarene su u iznosu od 2.571,71 eur odnosno 24,6% manje u odnosu na prošlo obračunsko razdoblje. U prošlom obračunskom razdoblju održan je prigodni domijenak povodom prezentacije filma HVIDRA te prijem nagrada selekcija NK Krk.
* ***Članarine i norme*** – ostvarene su u iznosu od 4.256,58 eur odnosno 43,8% više u odnosu na prethodno obračunsko razdoblje zbog povećanja cijene istih.
* ***Pristojbe i naknade*** – ostvarene su u iznosu od 29.330,40 eur (19,3% više od ostvarenja prethodne godine).

Bilješka 11 (Šifra 34)

Financijski rashodi ostvareni su sa 12.887,93 eur, što predstavlja smanjenje od 26,1% u odnosu na prethodno obračunsko razdoblje. Rashodi se odnose na kamate na kredite i bankarske naknade (naplate platnog prometa).

Bilješka 12 ( Šifra 36)

Pomoći dane u inozemstvo i unutar općeg proračuna ostvarene su u iznosu od 1.002.941,52 eur (povećanje od 12,3%).

Unutar skupine ostvarene su:

* tekuće pomoći proračunskim korisnicima drugih proračuna u iznosu od 80.892,27 eur (12,4% više od ostvarenja prethodne godine). Radi se o programima u osnovnoškolskom obrazovanju, sufinanciranju produženog boravka u Osnovnoj školi u Krku, te o sufinanciranju programa Centra za poljoprivredu i ruralni razvoj PGŽ-a.
* prijenosi proračunskim korisnicima za financiranje redovne djelatnosti u iznosu od 918.049,25 eur (povećanje od 13,0% u odnosu na prethodnu godinu).

Bilješka 13 (Šifra 37)

Naknade građanima i kućanstvima na temelju osiguranja i druge naknade ostvarene su u iznosu od 116.989,37 eur (povećanje od 21,5%). Povećani su iznosi za stipendije učenika i studenata, isplaćene su uskrsnice za umirovljenike sa prebivalištem na području Grada Krka.

Bilješka 14 (Šifra 38)

Ostali rashodi ostvareni su u iznosu od 254.103,59 eur, odnosno povećani su za 17,1%. Tekuće donacije u novcu (udrugama za različite programe, političkim strankama, sufinanciranje izdavaštva, proslave i pokroviteljstva, sufinanciranje Turističke zajednice otoka Krka i dr.) ostvarene su u iznosu od 203.737,91 eur (povećanje od 47,6%).

Kapitalne donacije neprofitnim organizacijama (Šifra 3821) ostvarene su u iznosu od 38.058,50 eur, odnosno 57,% manje u odnosu na prethodnu godinu. Pored kapitalne donacije Vatrogasnoj zajednici u 2023. godini evidentirane su kapitalne donacije udrugama u kulturi.

Bilješka 15 (Šifra 4)

Rashodi za nabavu nefinancijske imovine iznose ukupno 2.655.083,96 eur, što je za 257% više od ostvarenja istog razdoblja prethodne godine.

 U promatranom razdoblju otkupljeno je zemljišta (za ceste) u iznosu od 29.002,69 eur, odnosno 81% manje od ostvarenja istog razdoblja prethodne godine.

 Rashodi za nematerijalnu imovinu (Šifra 412) iznose 17.810,59 eur (45,1% više od prošlog obračunskog razdoblja). Radi se o rashodima za licence za programe Gradske uprave te o ulaganjima na tuđoj imovini. U istom razdoblju prethodne godine na ovoj šifri evidentirani su rashodi u iznosu od 12.271,20 eur. U 2023. godini bilježeno je ulaganje na tuđoj imovini u iznosu od 6.361,78 eur (Dom u Milohnićima za potrebe otvaranja nove vrtićke grupe Dječjeg vrtića Katarina Frankopan te poslovni prostor u najmu koji će se preurediti u interpretacijski centar gradske antičke baštine-Triton).

 Rashodi za nabavu proizvedene dugotrajne imovine iznose 2.524.681,27 eur i bilježe povećanje od 363,5%.

 Rashodi za poslovne objekte (Šifra 4212) ostvareni su u iznosu od 2.296.354,21 eur, što je za 820,3% više od ostvarenja prethodne godine. Nastavljena je izgradnja zgrade jedriličarskog kluba u Krku, započeto je uređenje igrališta na području Sv. Lucija, završena je I. faza sportske zone u naselju Vrh.

 Rashodi za izgradnju ceste (šifra 4213) realizirani su u iznosu od 385.750,61 eur. Zaprimljene su situacije za realizaciju izgradnju spoja ulice Mali Kartec i Creske ulice te je nastavljena izgradnja nerazvrstane ceste na predjelu Sv. Petar u gradu Krku. Rekonstruiran je i saniran asfalt na dijelovima nerazvrstanih cesta na području grada Krka i naselja Milohnići.

 Ulaganja u ostale građevinske objekte (4214) iznose 1.749.239,05 eur. U najvećoj mjeri odnose se na projekt izgradnje širokopojasne mreže otoka Krka te na izgradnju (rekonstrukciju) javne rasvjete na području grada Krka.

 Izdaci za postrojenje i opremu iznose 151.869,28 eur, što je 94,2% od ostvarenja istog razdoblja prethodne godine.

Ukupni rashodi za nematerijalnu proizvedenu imovinu (Šifra 426) smanjeni su za 24,3% i iznose 76.457,78 eur.

Ulaganja za računalne programe u ovom izvještajnom razdoblju ostvarena su u iznosu od 1.012,01 eur, dok su prošloj godini bilježe ostvarenje u iznosu od 14.889,84 eur (izrada aerofotogrametrijskog snimanja i digitalnog ortofota Grada Krka, nadogradnja baze podataka - ATLAS 14 GRADA KRKA).

Umjetnička, literarna i znanstvena djela (projektna dokumentacija) ostvarena su u iznosu od 55.833,27 eur, odnosno 15,7% manje od istog razdoblja prethodne godine, dok ostala nematerijalna proizvedena imovina iznosi 19.612,50 eur i odnosi se na projektnu dokumentaciju za pripremu projekata za financiranje iz EU fondova.

Rashodi za dodatna ulaganja na nefinancijskoj imovini (Šifra 45) ostvareni su iznosu od 83.589,41 eur i odnose se na realizaciju projekta rekonstrukcije građevine na Trgu Kamplin i prenamjene u multimedijalni centar za posjetitelje.

Bilješka 16 (Šifra 8)

Primici od financijske imovine i zaduživanja (Šifra 8) nisu ostvareni u ovom izvještajnom razdoblju kao ni u istom izvještajnom razdoblju prethodne godine.

Bilješka 17 (Šifra 5)

 Izdaci za financijsku imovinu i otplatu zajmova su povećani za 12,8% i iznose 218.057,22 eur.

 Izdaci za dionice i udjele u glavnici iznose 38.465,80 eur i odnose se na uplaćeni a neupisani udio u vlasništvu Smart island Krk d.o.o. za izgradnju EKI mreže.

 Realizirano je 85.368,66 eur za kredit za izgradnju Dječjeg vrtića Katarina Frankopan (PBZ), 49.816,96 eur za kredit za izgradnju sportske dvorane osnovne škole u Krku (Addiko bank), 16.496,95 za kredit sa Hrvatskom bankom za obnovu i razvitak za financiranje projekta Modernizacija javne rasvjete u dijelu Grada Krka (kreditiranje iz ESIF kredita za javnu rasvjetu- EU fond) te 27.908,85 eur za kredit za izgradnju ceste na području Mali Kartec (Erste banka).

Bilješka 18 (Šifra X006)

Višak prihoda iz 2022. godine iznosi 2.248.066,75 eur te je raspoređen prema Odluci Gradskog vijeća Grada Krka.

Višak prihoda i primitaka za razdoblje I-VI 2023. godine iznosi 2.248.066,75 eur, pa ukupni višak prihoda i primitaka za razdoblje I-VI 2023. godine iznosi 4.647.269,37 eur.

## NOVČANA SREDSTVA

Bilješka 19 (Šifra 11P – 11K)

Stanje žiro računa na kraju izvještajnog razdoblja iznosi 4.914.636,80 eur (redovni račun proračuna 4.913.704,47 eur te žiro račun Vijeća srpske nacionalne manjine u iznosu od 932,33 eur). Na dan 30.06.2023. godine stanje u blagajni je 383,71 eur.

**BILJEŠKE UZ IZVJEŠTAJ O OBVEZAMA NA DAN 30. 06. 2023. GODINE (OBRAZAC OBVEZE)**

**STANJE OBVEZA 1. SIJEČNJA (ŠIFRA V001)**

Stanje obveza 1. siječnja 2023. godine iznosilo je 1.508.409,13 eur.

**STANJE OBVEZA NA KRAJU IZVJEŠTAJNOG RAZDOBLJA (ŠIFRA V006)**

Ukupne obveze na dan 30. lipnja 2023. godine manje su za 50,73% i iznose 743.295,13 eur.

Na dan 30.06.2023. u knjizi ulaznih računa nepodmirene obveze prema dobavljačima iznose 97.428,50 eur, obveza za plaću je 55.754,47 eur, za prijevoz na posao zaposlenika 955,73 eur, obveze Vijeća srpske nacionalne manjine 965,18 eur, konto 2329 80,30 eur, konto 2393 (obveze za više uplaćene poreze, carine i pristojbe) 9.629,42 eur, za predujmove, jamčevine i obveze za naplaćene tuđe prihode (konto 2395) 69.401,07 eur, za PDV 66.343,60 eur te obveze za kredite i zajmove 442.736,86 eur.

**STANJE DOSPJELIH OBVEZA NA KRAJU IZVJEŠTAJNOG RAZDOBLJA (ŠIFRA V007)**

Na kraju izvještajnog razdoblja nije bilo dospjelih obveza.

**STANJE NEDOSPJELIH OBVEZA NA KRAJU IZVJEŠTAJNOG RAZDOBLJA (ŠIFRA V009)**

Nedospjele obveze na kraju izvještajnog razdoblja iznose 743.295,13 eur, a sastoje se od obveza za rashode poslovanja u iznosu od 261.145,54 eur (od čega je 33,18 eur međusobnih obveza subjekata općeg proračuna – obveza prema Javnoj vatrogasnoj postrojbi Grada Krka), obveza za nabavu nefinancijske imovine u iznosu od 39.412,73 eur te obveza za financijsku imovinu u iznosu od 442.736,86 eur.

**OBVEZE ZA FINANCIJSKU IMOVINU (ŠIFRA ND dio 25,26)**

Nedospjele obveze za financijsku imovinu iznose 442.736,86 eur i čine 59,56% ukupnih nedospjelih obveza.

Stanje obveza po kreditima na kraju izvještajnog razdoblja je 128.050,96 eur za kredit za izgradnju Dječjeg vrtića Katarina Frankopan (PBZ), 83.726,58 eur za kredit za izgradnju ceste na području Mali Kartec u Krku (Erste banka), 230.957,32 eur za kredit za financiranje projekta Modernizacije javne rasvjete u dijelu Grada Krka (kreditiranje iz ESIF kredita za javnu rasvjetu- EU fond) koji je ugovoren sa Hrvatskom bankom za obnovu i razvitak 2019. godine.

U izvještajnom razdoblju ispaćena je zadnja rata kredita za izgradnju sportske dvorane osnovne škole (Addiko bank).

Bilješku sastavio Gradonačelnik

Mladen Pavačić, dipl.oec. Darijo Vasilić, prof.